CELEX: 52014PC0104
Language: ro
Date: 2014-02-19
Title: Propunere modificată de DECIZIE A CONSILIULUI privind încheierea Acordului euromediteranean privind serviciile aeriene între Comunitatea Europeană și statele sale membre, pe de o parte, și Regatul Maroc, pe de altă parte

|
			
		
		
		52014PC0104
		
			Propunere modificată de DECIZIE A CONSILIULUI privind încheierea Acordului euromediteranean privind serviciile aeriene între Comunitatea Europeană și statele sale membre, pe de o parte, și Regatul Maroc, pe de altă parte /* COM/2014/0104 final - 2006/0048 (APP) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
În temeiul deciziei Consiliului de autorizare
a deschiderii negocierilor în decembrie 2004, Comisia a negociat, în numele
Uniunii, Acordul euromediteranean privind serviciile aeriene între Comunitatea
Europeană și statele sale membre, pe de o parte, și Regatul
Maroc, pe de altă parte. Acordul a fost semnat la 12 decembrie 2006.
 În ceea ce privește UE, atât Uniunea, cât și statele sale membre sunt părți la acord. Procesul de ratificare de către toate statele membre a fost finalizat la 13 ianuarie 2014. Scopul prezentei propuneri este modificarea propunerii pe care Comisia a prezentat-o Consiliului în anul 2006 [COM(2006)145 Final]. Pentru a facilita examinarea de către Consiliu, textul relevant este prezentat în întregime ca propunere modificată. Având în vedere Tratatul privind funcționarea Uniunii Europene, decizia Consiliului privind încheierea acordurilor internaționale trebuie să fie adoptată de Consiliu doar pentru aspectele care țin de competența Uniunii. Prezenta propunere modificată vizează alinierea titlului actului propus și a părții sale dispozitive la dispozițiile tratatelor. 
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRILOR
IMPACTULUI
Nu se aplică.
3.           ELEMENTELE JURIDICE ALE PROPUNERII
Nu se aplică.
4.           IMPLICAȚIILE BUGETARE
Nu se aplică.
2006/0048 (APP)
Propunere modificată de
DECIZIE A CONSILIULUI
privind încheierea Acordului euromediteranean
privind serviciile aeriene între Comunitatea Europeană și statele
sale membre, pe de o parte, și Regatul Maroc, pe de altă parte
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 100
alineatul (2), coroborat cu articolul 218 alineatul (6)
litera (a),
având în vedere propunerea Comisiei Europene,
având în vedere aprobarea Parlamentului
European[1],
întrucât:
(1)       În numele Uniunii, Comisia a
negociat cu Regatul Maroc Acordul euromediteranean privind serviciile aeriene
(denumit în continuare „acordul”).
(2)       Acordul a fost semnat la 12 decembrie 2006[2], în conformitate cu
Decizia 2006/959/CE a Consiliului și a reprezentanților
guvernelor statelor membre reuniți în cadrul Consiliului. 
(3)       Acordul ar trebui aprobat în
numele Uniunii,
ADOPTĂ PREZENTA DECIZIE: 
Articolul 1
1.           Prin prezenta se aprobă,
în numele Uniunii, acordul euro-mediteranean privind serviciile aeriene între
Comunitatea Europeană și statele sale membre, pe de o parte, și
Regatul Maroc, pe de altă parte.
2.           Prin prezenta,
președintele Consiliului este autorizat să desemneze persoana
(persoanele) împuternicită (împuternicite) să transmită
Regatului Maroc, în numele Uniunii, notele diplomatice prevăzute la
articolul 30 din acord și să facă
următoarea notificare: 
„Ca urmare a intrării în vigoare a Tratatului
de la Lisabona la 1 decembrie 2009, Uniunea Europeană a înlocuit
Comunitatea Europeană și i-a succedat acesteia și, de la
această dată, exercită toate drepturile și își
asumă toate obligațiile Comunității Europene. Prin urmare,
trimiterile la «Comunitatea Europeană» în textul acordului se
interpretează, după caz, ca trimiteri la «Uniunea Europeană».”
Articolul 2
1.           Uniunea este
reprezentată de Comisie în cadrul comitetului mixt înființat în
conformitate cu articolul 22 din acord.
2.           Poziția care
urmează să fie adoptată de Uniune în cadrul comitetului mixt
este adoptată de către Comisie în ceea ce privește modificarea
anexelor la acord, cu excepția anexei I (Servicii autorizate și rute
specificate) și a anexei IV (Dispoziții tranzitorii), precum și
aspectele care intră sub incidența articolului 7 sau a
articolului 8 din acord, după consultarea unui comitet special numit
de Consiliu.
Articolul 3
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu
                                                                       Președintele
[1]               JO C 081 E, 15.3.2011.
[2]               JO L 386, 29.12.2006.